Danmark har et grundlovsproblem:

Vores grundlov er principløs og uden nogen form for rygrad.

Hvorfor har vi i det hele taget en grundlov ?

Det spørgsmål finder man ikke noget svar på i grundloven, den kaster sig hovedkuls ud i detajlerne om magten:

"Denne grundlov gælder for ..."

"Regeringsformen er..."

"Den lovgivende magt er hos..."

Men hvorfor er magten ?

Med hvilket formål overlader vi, borgerne, magten ?

Det spilder vores grundlov ikke et eneste ord på.

Sammenlign f.eks med USAs grundlov, der indledes med:

"Vi, folket i de Forenede Stater, med henblik på at skabe en mere perfekt Union, skaffe retfærdighed, sikre den offentlige orden, ordne det fælles forsvar, fostre livskvalitet og sikre frihed for os selv og vores efterfølgere, laver denne grundlov for De Forenede Stater i Amerika."[1]

Hvis Danmarks Grundlovsgivende forsamling havde skrevet en indledning til vores grundlov i 1849, havde den formodentlig lydt mere i stil med USAs uafhængighedserklaring, der rundt regnet starter med "Nu har vi fået nok af egenrådige konger!"[2]

Langt hen ad vejen lyder vores grundlov stadig som opskriften på hvordan man tager magten fra en enevældig konge i 1849, men uden at hugge hovedet af ham og uden at miste den goodwill han repræsenterer for landet.

Med andre ord: Realpolitik af værste skuffe.

Realpolitik hører ikke hjemme i en grundlov, en grundlov skal være idealistisk, forholde sig til principperne og netop sikre at realpolitikken ikke tager overhånd.

Det er den danske grundlov blevet ringere til hver evig eneste gang vi har rettet i den.

Nu er vi tilbage ved et arrogant enevælde, der uden blussel valgte, dagen før grundslovsdag, at vedtage en lov der mørklægger realpolitikkens klubværelse for befolkningen.

Som om det ikke var arrogant nok, skete det også mens to undersøgelseskommisioner afdækker netop den realpolitiske råddenskab på ministerkontorene.

Og mens ingen magt i Danmark kan gennemtrumfe en undersøgelse af om vores soldater blev lemlæstet på krop og sjæl, på grundlag af lodret løgn efter lodret løgn fra landets regering.

Danmark har brug for en ny grundlov.

Danmark har brug for en RIGTIG grundlov.

Det kan vi gøre på to måder: Vi kan følge Hollands, Frankrigs og USAs eksempel og lave en revolution.

Det behøver ikke at blive en voldelig revolution, hvis vi holder nogle tusinde møder i forsamlingshusne og vedtager en ny grundlov med 2/3 af befolkningens stemmer, så er det den der gælder fremover.

Ingen politiker vil kunne stille sig på bagbenene overfor en sådan folkemagt, de vil komme løbende allerede når de første 20.000 danskere har stillet sig bag initiativet.

Men vi kan også tage den lange vej rundt, vælge nogle folketingspolitikere der vil gøre det til deres primære mål at få revideret vores grundlov og derefter få den kørt igennem maskineriet og folkeafstemningen.

Det er den civilizerede måde at gøre det på.

Men hvor er politikerne vi skal stemme på ?

I den forbindelse vil jeg gerne påpege, at der kun var tre partier der stemte imod mørklægningsloven igår:

Enhedslisten, Liberal Alliance og Danske Folkeparti.

Der er ikke nogen af dem jeg er enige med om ret meget.

Men efter lovvedtagelsen igår er det de eneste tre partier der har fortjent folkets stemme.

Heldigvis spænder disse tre partier over hele det politiske spektrum i Danmark.

Hvis der kun var de tre at stemme på, ville de fleste danskere godt kunne vælge uden de helt store sjælekvaler.

Det håber jeg I vil gøre fremover.

De tre partier må bliver udgangspunktet for vores ny grundlov.

Og det kan ikke gå helt galt, kan det ?

Kig på partibogstaverne: Ø, LA, DF.

Kan I se det ?

Prøv at bytte rundt på bogstaverne...

FADØL!

Nyd solskinnet,

phk

PS: Tip med hatten til Jeppe Morgenthaler.

[1] Min oversættelse, originalen lyder: "We the People of the United States, in Order to form a more perfect Union, establish Justice, insure domestic Tranquility, provide for the common defence, promote the general Welfare, and secure the Blessings of Liberty to ourselves and our Posterity, do ordain and establish this Constitution for the United States of America."

[2] Min fortolkning, originalen lyder: "When in the Course of human events, it becomes necessary for one people to dissolve the political bands which have connected them with another, and to assume among the powers of the earth, the separate and equal station to which the Laws of Nature and of Nature's God entitle them, a decent respect to the opinions of mankind requires that they should declare the causes which impel them to the separation."